Hiina ja Vietnam  sattusid nädalavahetusel vaidlusse Lõuna-Hiina meres asuvate Spratly saarte üle.    Vietnami valitsus teatas, et Hiina ohustas nende suveräänsust.    Vietnam väidab, et Hiina laevad sekkusid Vietnami nafta- ja maagaasi ammutamise uuringutesse Lõuna-Hiina merel. Väidete kohaselt lõikas Vietnami vetes viibinud Hiina alus tahtlikult läbi uuringlaeva kaablid.    Vietnami välisministeeriumi teatas pühapäevasel pressikonverentsil, et Hiina peab lõpetama Vietnami suveräänsust rikkuvad  tegevused. Samuti tuleks Hiinal maksta kahjutasu minevikus tehtud rikkumiste eest.    Vastuseks süüdistustele tuli Hiina välisministeerium välja omapoolse pressiteatega. "Hiina hoiak Lõuna-Hiina mere suhtes on olnud selge ja järjepidev. Oleme vastu Vietnami nafta- ja maagaasi operatsioonidele, mis on kahjustanud Hiina huvisid ja õigusi."    Hiina lisas, et hoopis Vietnam on oma tegevusega Lõuna-Hiina merel rikkunud riikidevahelist kokkulepet.    Valitsus selgitas ka, et Hiina  aluse tegevus oli tavapärane ja igati normaalne merejulgeoleku rakendamine. Lisaks viibinud laev hoopis Hiina territooriumil ning kaitses seega riigi huve.    Lõuna-Hiina merd puudutavad territoriaalvaidlused on viimastel aastatel hoogu juurde saanud.    Merega piirnevate Kagu-Aasia riikide vahel on arusaadavatel põhjustel kõvasti pingeid. Tegu on siiski kaubateede võtmepunktiga ja usutakse, et seal võib leiduda ka maagaasi ja naftat.    Vastavalt BBC andmetele pretendeerivad  kõigile või vähemalt osadele Spratly saartest nii Taiwan, Hiina, Filipiinid, Vietnam, Malaisia ​​kui ka Brunei.        Teksti allikas: China.org.cn, BBC, Viet Nam News